აფხაზეთის ასსრ-ის უმაღლესი საბჭოს არჩევნები (1938)

აფხაზეთის ასსრ-ის უმაღლესი საბჭოს არჩევნები (1938)
აფხაზეთის ავტონომიური საბჭოთა სოციალისტური რესპუბლიკის უმაღლესი (უზენაესი) საბჭოს 1938 წლის არჩევნები — აფხაზეთის ასსრ-ის I მოწვევის უმაღლესი საბჭოს არჩევნები, რომელიც გაიმართა 1938 წლის 12 ივნისს. კენჭისყრის შედეგად ავტონომიური რესპუბლიკის მოსახლეობამ უმაღლესი წარმომადგენლობითი ორგანოს შემადგენლობა დააკომპლექტა. აფხაზეთის ასსრ-ის პირველი მოწვევის პირველი სესია შედგა 1938 წლის 12 ივლისს ქალაქ სოხუმში.
ისტორია
1938 წლის 23 თებერვალს აფხაზეთის ასსრ-ის ცაკის პრეზიდიუმის დადგენილებით, 28 თებერვალს მოწვეულ იქნა აფხაზეთის ასსრ-ის VII მოწვევის ცაკის VI სესია, რომელზედაც განხილულ იქნა პროექტი „დებულებისა აფხაზეთის ასსრ-ის უზენაეს საბჭოში არჩევნების შესახებ“ (მომხსენებელი პ. ი. კიკორია). სესიაზე განხილული პროექტი (შედგებოდა 8 თავისა და 101 მუხლისაგან), დამტკიცებული იქნა აფხაზეთის ასსრ-ის ცაკ-ის დადგენილებით.
11 აპრილს აფხაზეთის ასსრ-ის ცაკ-ის პრეზიდიუმის დადგენილებით, აფხაზეთის ასსრ-ის უმაღლესი საბჭოს არჩევნები დაინიშნა 1938 წლის 12 ივნისს. იმავე დადგენილებით, აფხაზეთის ასსრ-ის უმაღლესი საბჭოს წინასაარჩევნო კამპანიის დასაწყისად გამოცხადდა 1938 წლის 12 აპრილი.
„აფხაზეთის ასსრ-ის უმაღლესი საბჭოს არჩევნების დებულების“ 34 და 35 მუხლების საფუძველზე — აფხაზეთის ასსრ-ის ცაკ-მა დაადგინა: დამტკიცებულ იქნეს აფხაზეთის ასსრ-ის უმაღლესი საბჭოს არჩევნების ცენტრალური საარჩევნო კომისია შემდეგი შემადგენლობით:
ცენტრალური საარჩევნო კომისიის თავმჯდომარე — კალისტრატე მალაქიას ძე დგებუაძე (იმავდროულად ქ. სოხუმის №12 პირველი მაისის საარჩევნო ოლქის დეპუტატობის კანდიდატი);
ცენტრალური საარჩევნო კომისიის მდივანი — ილარიონ სამსონის ძე ადამია;
ცენტრალური საარჩევნო კომისიის წევრები: ბროლისა პავლეს ასული ქარდავა, კანტა ხალილის ძე ქეცბა, მიხეილ ბახვას ძე უბილავა, დიმიტრი იოსების ძე გულია, ალექსი რომანის ძე ფედორენკო, ფატიმა მუსოს ასული ჯენია, ანდრონიკ გალუსტის ძე კერსელიანი, ეკატერინე ლეონიდეს ასული შევალიე, დანიელ პავლეს ძე სნეგირევი, ირაკლი დიმიტრის ძე ახალაია.
აფხაზეთის ასსრ-ის კონსტიტუციის 22 მუხლის და „აფხაზეთის ასსრ-ის უმაღლესი საბჭოს არჩევნების დებულების“ 22, 23 და 24 მუხლების საფუძველზე, საქართველოს სსრ-ის ცაკ-მა 11 აპრილს დაადგინა შექმნილიყო აფხაზეთის ასსრ-ის უმაღლესი საბჭოს არჩევნების 104 საარჩევნო ოლქი:
1938 წლის აფხაზეთის ასსრ-ის უმაღლესი საბჭოს არჩევნებზე თითოეულ საარჩევნო ოლქში მარტო ერთი ადამიანი იყრიდა კენჭს. რადგანაც არავითარი კონკურენცია არ არსებობდა, შესაბამისად აბსოლუტურად ყველა მათგანი გახდა აფხაზეთის ასსრ-ის I მოწვევის უმაღლესი საბჭოს დეპუტატი. აღსანიშნავია, რომ საარჩევნო კომისიის თავმჯდომარეც და ზოგი წევრიც დეპუტატობის კანდიდატები იყვნენ. შემდგომში დეპუტატებისგან დააკომპლექტებენ მინისტრთა საბჭოსაც.
როგორც სამანდატო კომისიის თავმჯდომარემ დეპუტატმა ა. ი. გუგუჩავამ უმაღლესი საბჭოს პირველ სესიაზე თავის მოხსენებაში განაცხადა, „აფხაზეთის ასსრ-ის უმაღლესი საბჭოს დეპუტატთა არჩევნები ყველა 104 საარჩევნო ოლქში ჩატარდა აფხაზეთის ასსრ-ის კონსტიტუციისა და „აფხაზეთის ასსრ-ის უმაღლესი საბჭოს არჩევნების დებულების“ საფუძველზე და მასთან სრული შეფარდებით. არ არის არავითარი საფუძელი არჩევნების გაუქმებისათვის, რომელსავე საარჩევნო ოლქში, აგრეთვე არავითარი საჩივარი და განცხადება აფხაზეთის ასსრ-ის უმაღლესი საბჭოს დეპუტატთა არჩევნების თაობაზე.
აღნიშნულის საფუძველზე აფხაზეთის ასსრ-ის უმაღლესი საბჭოს სამანდატო კომისიამ სცნო ყველა საარჩევნო ოლქში მონაწილე დეპუტატობის კანდიდატთა მანდატები, რომელთა სია გამოქვეყნებული იყო გაზეთ „საბჭოთა აფხაზეთსა“ და „აფსნი ყაფშში“ 1938 წლის 15 ივნისს, ხოლო აფხაზეთის ასსრ-ის უმაღლესმა საბჭომ ცენტრალური საარჩევნო კომისიის მუშაობა დასრულებულად გამოაცხადა“.
აფხაზეთის ასსრ-ის ცაკ-ის პრეზიდიუმმა აფხაზეთის კონსტიტუციის 36-ე მუხლის საფუძველზე, აფხაზეთის ასსრ-ის უმაღლესი საბჭოს პირველი სესია მოიწვია 1938 წლის 12 ივლისს ქალაქ სოხუმში.
ლიტერატურა
გაზ. „საბჭოთა აფხაზეთი“, №107 (205), 12 მაისი, 1938 — გაზ. „საბჭოთა აფხაზეთი“, №112 (210), 18 მაისი, 1938
სქოლიო
აფხაზეთის ასსრ-ის I მოწვევის უმაღლესი საბჭო